મહાભારતમાં નૈતિક જીવનની કઈ ભૂમિકા છે ? જરાસંધ સાથે કૃષ્ણ અને અર્જુન લડવા જાય છે એ પ્રસંગ પણ કેવો ભવ્ય છે ! નરમેધયજ્ઞ કરવા જરાસંધે રાજાઓને પકડ્યા હતા. એ કેદ કરેલા રાજાને છોડી મૂક તો અમારે તારી સાથે યુદ્ધ કરવું નથી એમ તેને સમજાવવા છતાં જ્યારે ન માન્યો ત્યારે દ્વંદ્વયુદ્ધ કર્યું, જરાસંધને માર્યો. પણ પછી જરાસંધના મૃત્યુ પછી રાજસત્તા તો એના દીકરાને જ સોંપી દીધી. કોઈનું રાજ્ય પડાવી લેવાની વૃત્તિ નથી. આ નીતિને મહાભારતમાં બૃહસ્પતિનીતિ તરીકે ઓળખવામાં આવે છે.